KOMMISSIONENS FORORDNING (EF) Nr. 1437/97 af 23. juli 1997 om fastsættelse for produktionsåret 1997/98 af den minimumspris, der skal betales producenterne, og oplagringsorganernes opkøbspris for uforarbejdede tørrede figner samt produktionsstøttebeløbet for tørrede figner og om ændring af forordning (EØF) nr. 626/85

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), særlig artikel 3, stk. 3, artikel 4, stk. 9, og artikel 9, stk. 8, og

ud fra følgende betragtninger:

Datoerne for produktionsårene er fastsat i artikel 2 i Kommissionens forordning (EF) nr. 504/97 af 19. marts 1997 om gennemførelsesbestemmelser til Rådets forordning (EF) nr. 2201/96, for så vidt angår produktionsstøtteordningen for forarbejdede frugter og grøntsager (2);

kriterierne for fastsættelsen af minimumsprisen og produktionsstøttebeløbet er fastlagt henholdsvis i artikel 3 og artikel 4 i forordning (EF) nr. 2201/96;

de kategorier uforarbejdede tørrede figner og tørrede figner, som henholdsvis minimumsprisen og produktionsstøtten fastsættes for, er defineret i artikel 1 og 2 i Kommissionens forordning (EØF) nr. 1709/84 af 19. juni 1984 om de minimumspriser, der skal betales producenterne, og om størrelsen af producentstøtten for visse forarbejdede frugter og grøntsager, for hvilke der kan ydes producentstøtte (3), senest ændret ved forordning (EØF) nr. 2322/89 (4); minimumsprisen og produktionsstøtten bør derfor fastsættes for produktionsåret 1997/98;

kriterierne for fastsættelse af den pris, til hvilken oplagringsorganerne opkøber tørrede figner, er fastlagt i artikel 9, stk. 2, litra a), i forordning (EF) nr. 2201/96; der bør fastsættes en opkøbspris, der er lig med minimumsprisen, nedsat med 5 %, for klasse D, der er defineret i del I i bilag I til forordning (EØF) nr. 1709/84;

artikel 2, stk. 3, i Kommissionens forordning (EØF) nr. 626/85 af 12. marts 1985 om oplagringsorganernes opkøb, salg og oplagring af uforarbejdede tørrede druer og figner (5), senest ændret ved forordning (EF) nr. 1363/95 (6), bør ophæves, da nævnte stykke nu er indholdsløst;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Produkter Forarbejdet på Basis af Frugt og Grøntsager -

UDSTEDT FØLGENDE FORORDNING:

Artikel 1

For produktionsåret 1997/98 fastsættes:

a) den i artikel 3 i forordning (EF) nr. 2201/96 nævnte minimumspris til 80,496 ECU/100 kg netto ab producent for uforarbejdede tørrede figner i klasse C, og

b) den i samme forordnings artikel 4 nævnte produktionsstøtte til 27,986 ECU/100 kg netto for tørrede figner i klasse C.

Artikel 2

For produktionsåret 1997/98 fastsættes den i artikel 9, stk. 2, i forordning (EF) nr. 2201/96 omhandlede opkøbspris til 58,741 ECU/100 kg netto.

Artikel 3

Artikel 2, stk. 3, i forordning (EØF) nr. 626/85 ophæves.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 297 af 21. 11. 1996, s. 29.

(2) EFT nr. L 78 af 20. 3. 1997, s. 14.

(3) EFT nr. L 162 af 20. 6. 1984, s. 8.

(4) EFT nr. L 220 af 27. 9. 1989, s. 58.

(5) EFT nr. L 72 af 13. 3. 1985, s. 7.

(6) EFT nr. L 132 af 16. 6. 1995, s. 8.